Kwagga têkkel die meeste in WellingtonKwagga Smith. (Foto: Twitter) Springbok-breier Rassie Erasmus sal sonder twyfel bekommerd wees oor die feit dat die All Blacks (statisties gesproke) Saterdag se spel oorheers het. Die wedstryd het 16 elk gelykop geëindig nadat die Bokke met baie durf gespeel het. Die kombinasie van Herschel Jantjies en Handré Pollard het uiteindelik sake gelykop in Wellington gemaak. Erasmus se span is tans eerste op die punteleer ná twee kragmetings in die Rugbykampioenskap en daar is ’n gulde geleentheid om die reeks teen Argentinië in Salta te beklink. Die Springbokke het laas in 2009 die Drienasies-kampioenskap gewen. Ten spyte van Saterdag se gelykoptelling, was die All Blacks die Bokke se tiere op die aanval. Die Nieu-Seelanders het 141 keer die bal gedra, in vergelyking met Suid-Afrika se 99. Die gasheerspan het ook byna twee keer verder (401 m teenoor 237 m) gehardloop, hulle het meer as twee keer die aantal verdedigers (28 teenoor elf) geklop en het 16 breekslae bewerkstellig. Die All Blacks het veral in die tweede helfte vlam gevat en die Bokke se verdedigingslinie in vlae aangeval. Kieran Read se troepe was duidelik ook meer avontuurlustig op die aanval – hulle het 207 keer die bal van speler na speler laat beweeg, terwyl die Bokke net 103 keer die bal uitgegee het. Tog het die All Blacks – veral in die eerste helfte – ’n rits foute begaan en hulle het 19 keer die bal afgestaan. Die Bokke se verdediging moes met tye bontstaan en hulle het 223 duikslae uitgevoer, waarvan 23 onsuksesvol was. Ten spyte hiervan kon die gevreesde All Black-agterlyn net een drie druk. Die lostrio van Duane Vermeulen, Pieter-Steph du Toit en Kwagga Smith het onderskeidelik 11, 14 en 15 duikslae uitgevoer. In net sy tweede toets het Smith nie net die meeste duikslae uitgevoer nie, hy het ook twee verdedigers in sy agt lopies geklop en twee keer vir omgekeerde besit gesorg. Agterlangs het Cheslin Kolbe 13 duikslae uitgevoer, terwyl hy 46 m met die bal in die hand gevorder het.